b'\n_START_ARTICLE_\nPavla Ho\xc4\x8devar\n_START_SECTION_\n\xc5\xbdivljenje in delo\n_START_PARAGRAPH_\nPavla Ho\xc4\x8devar se je \xc5\xa1olala v Velikih La\xc5\xa1\xc4\x8dah in v Ljubljani, nato pa se je odlo\xc4\x8dila za sprejemni izpit in nadaljevala \xc5\xa1olanje na vi\xc5\xa1ji dekli\xc5\xa1ki \xc5\xa1oli. Zagotovila si je Gorupovo \xc5\xa1tipendijo, s pomo\xc4\x8djo katere je opravila tri letnike vi\xc5\xa1je dekli\xc5\xa1ke \xc5\xa1ole, nato pa \xc5\xa1e enoletni pedago\xc5\xa1ki te\xc4\x8daj._NEWLINE_Pavla Ho\xc4\x8devar je \xc5\xbee v \xc5\xa1olskem obdobju sodelovala v napredni dija\xc5\xa1ki organizaciji in se udele\xc5\xbeevala raznih shodov. Bila je na sokolskem izletu vseslovenskega \xc5\xbeenskega kongresa v Pragi leta 1907, kar ji je omogo\xc4\x8dilo vpogled v \xc5\xa1ir\xc5\xa1e gibanje za emancipacijo \xc5\xbeensk. V njenih dija\xc5\xa1kih letih je na njo izredno vplivala Zofka Kveder._NEWLINE_Od leta 1908 je delala kot u\xc4\x8diteljica v Lo\xc5\xa1kem Potoku, Trstu in drugod. Ko so konec \xc5\xa1olskega leta 1928/29 italijanske oblasti prepovedale \xc5\xa1ole s slovenskim u\xc4\x8dnim jezikom, se je vrnila v Ljubljano in se zaposlila na \xc5\xa1oli Ledina. U\xc4\x8diteljsko delo je opravljala 38 let, vse do upokojitve leta 1946._NEWLINE_Bila je med soustanoviteljicami \xc5\xbdenskega dobrodelnega zdru\xc5\xbeenja, ki je bilo osnovano 8. novembra 1922 v Trstu. Ob izbruhu druge svetovne vojne se je iz Trsta preselila v Ljubljano in se tam aktivno vklju\xc4\x8dila v OF, kjer pa je ve\xc4\x8dkrat pri\xc5\xa1la v spor z vodstvom. Leta 1947 jo je zaradi svojih politi\xc4\x8dnih nazorov komunisti\xc4\x8dna oblast aretirala in jo na Nagodetovem procesu obsodila na 14-mese\xc4\x8dno zaporno kazen zaradi vohunjenja za ilegalno organizacijo levo usmerjenih liberalnih intelektualcev Stara pravda, kamor se je vklju\xc4\x8dila leta 1941. Kljub temu je bila 9. maja 1952 pogojno izpu\xc5\xa1\xc4\x8dena iz zapora, sodba pa je bila uradno razveljavljena \xc5\xa1ele leta 1991.)'